Isimgħu din il-kelma, intom baqar ta' Basan , li qegħdin fuq il-muntanja ta' Samarija. Intom li tgħakksu lill-imsejknin, u taħqru l-fqar; li tgħidu lil żwieġkom: 'Ġibulna x'nixorbu!' Sidi l-Mulej ħalef bi qdusitu: 'Arahom ġejjin jiem fuqkom u jeħdukom bis-snanar, u bil-foxxni l-aħħar fostkom. U toħorġu mit-tiċrit tas-swar, waħda wara l-oħra, u jwaddbukom lejn Ħarmon," oraklu tal-Mulej. Iżrael ma jindimx "Ejjew f'Betel u idinbu, f'Gilgal u komplu idinbu; offru s-sagrifiċċji filgħodu, u l-għexur kull tlitt ijiem. Aħarqu l-ħobż bil-ħmira b'radd il-ħajr; ħabbru u xandru l-offerti minn rajkom. Għax dan ħabbejtu, ulied Iżrael," oraklu ta' Sidi l-Mulej. "Jien naddaftilkom snienkom fl-ibliet kollha tagħkom, u naqqastilkom il-ħobż mill-għamajjar kollha tagħkom, imma intom ma rġajtux lejja," oraklu tal-Mulej. "Jien żammejtilkom ukoll ix-xita, meta l-ħsad kien għadu tliet xhur bogħod; u bgħatt ix-xita fuq belt, u fuq belt oħra ma bgħatthiex; għalqa waħda ssaqqiet bix-xita, u nixfet l-għalqa l-oħra, għax xita ma bgħattx fuqha. Tnejn, tlitt ibliet ġew jixxenglu, lejn belt waħda jixorbu l-ilma, u ma xebgħux! B'danakollu ma rġajtux għal għandi," oraklu tal-Mulej. "Jien ilqajtkom bir-riħ Xlokk u bis-sadid, qridtilkom il-ġonna tagħkom u l-oqsma tad-dwieli, is-siġar tat-tin u taż-żebbuġ tagħkom kilhomlkom il-ġrad. Imma intom ma rġajtux għal għandi," oraklu tal-Mulej. "Bgħattilkom il-pesta bħal tal-Eġittu, qtiltilkom bix-xabla ż-żgħażagħ tagħkom, u ħallejt jinqabdu ż-żwiemel tagħkom u tellajt fi mnifsejkom l-intiena tal-kamp tagħkom ; imma intom ma rġajtux għal għandi," oraklu tal-Mulej. "Jiena qlibtkom ta' taħt fuq, kif Alla qaleb lil Sodoma u Gomorra; kontu bħal ħerba meħlusa minn ħuġġieġa, imma intom ma rġajtux għal għandi ," oraklu tal-Mulej. "Mela dan se nagħmillek, Iżrael; u la darba se nagħmillek hekk, ħejji ruħek, biex tiltaqa' ma' Alla tiegħek, O Iżrael." Dak li sawwar il-muntanji, u joħloq l-irjieħ, juri lill-bniedem kif hu jaħsibha, jagħmel is-sebħ u d-dlam, u jimxi fuq il-qċaċet tal-art, Jaħweh, Alla tal-eżerċti, jismu.